शारदाबाई उ’आं गै मश्हूर ही जियां कदें मथूरा दी वासवदत्ता हुन्दी ही। शारदाबाई दे शलैपे ते जोबनै दी चर्चा दूरै-दूरै तगर पुजदी जा करदी ही। कुल भारती बेसवा बजारै च एह् गल्ल जोर फड़दी जा करदी ही जे शारादाबाई जनेह्ई रूपवती अपनी सारी बरेस कुतै इक्कै बजारै च नेईं गुजारी उड़ै। उसी ते देसा दे बक्ख-बक्ख बजारें च आइयै रोह्‌ना चाईदा ऐ तां जे ओह् बजार चमकी उट्ठन। बेसवा बजारै दे विद्वान ते इत्थूं तगर आखदे न जे बेसवाए दा थार बदली-बदलियै पेशा कराने दा रवाज शारदाबाई दै कन्नै गै शुरू होआ। ओह् अपने उस विद्वान दा बड़ा गै आदर करदे न जिन्न एह् नमी जोजना बनाई जे बेसवां बी टुरदियां-फिरदियां रवा करन।